ועדת העלייה, הקליטה והתפוצות, כנסת 25, פרוטוקול מספר 92, 2023-09-12 00:00

עודד פורר: אני מתכבד לפתוח את הדיון מעקב בנושא קליטתם של בני המנשה בישראל, הסרת חסמים בתעסוקה ותקציבי עידוד עלייה

עודד פורר:  בעצם דיון מעקב על שלושה נושאים שונים שהם קשורים זה בזה שהתקיימו במושב, ומפאת אילוצי פגרה כינסנו אותם לתוך ישיבה אחת

עודד פורר:  לכן גם אני מבקש מהמתייחסים להתייחס בקצרה, כי זה באמת דיון מעקב, לא צריך לפתוח את כל הנושאים מחדש, כבר שמענו עליהם מעבר לכך בדיונים שהתקיימו

עודד פורר:       אז בדיון בני המנשה בישראל אנחנו נבקש לשמוע עדכון על פרטי התוכנית שגובשה, תואר המצב הקשה בפעם הקודמת שדנו כאן, בעקבות המתיחות ומצב הלוחמה, אז שאלנו מה התוכניות של הממשלה להעלאתם של בני המנשה לישראל, והאם קיימות תוכניות מסודרות להמשך העלאתם

עודד פורר:  הבנו שגובשה תוכנית כזו, ננסה לקבל את הפרטים עליה ולבקש גם עדכון מפרקליטות מחוז צפון, מה שהיא תוכל לתת לנו ולומר לנו בדיון לגבי הירצחו של יואל ז"ל

עודד פורר:  אנחנו כבר ממש בשנה לדעתי, בסוכות זה היה כמדומני, אז אנחנו ממש מציינים שנה למותו

עודד פורר:  נציין שבחמש שנים האחרונות עלו 1421 עולים חדשים מקהילת בני המנשה

עודד פורר:       בהמשך נעסוק בנושא הסרת החסמים בתעסוקה, שהם נוגעים לעולים, אבל בני המנשה סובלים מהם אני חושב עוד יותר, וכאן גם היו דיונים קודמים שדובר על הסרת חסמים ומימוש החלטה 2225, שצוות בראשות מנכ"ל משרד הקליטה, כפי שמחייבת ההחלטה טרם התכנס

עודד פורר:  אני מבין שעדיין לא התכנס, אני מבקש לשמוע בעדכון ממשרד העלייה והקליטה לגבי מה המדיניות, איך מסירים את החסמים האלה

עודד פורר:  ותקציבי עידוד עלייה, שזה קצת נוגע גם במה שנגענו בדיון הקודם

עודד פורר:       בבקשה, נתחיל עם איזשהו עדכון אולי מפרקליטות מחוז צפון באמצעות הזום

בנימין שחור: שלום לכולם

בנימין שחור:  אני לא יודע איפה עצרתם בפעם הקודמת, אז אני אתן סקירה כללית

בנימין שחור:  אכן, אנחנו אוטוטו מתקרבים לשנה של הרצח, הרצח קרה ב-6 באוקטובר, עוד מעט שנה

בנימין שחור:  מה שקרה בשנה הזו, בית המשפט החליט לעצור באיזוק, בעצם לשחרר את הנאשם ברצח, זה מבחינת התיק העיקרי

בנימין שחור:  עדיין לא התחלנו לנהל הוכחות, יש כל מיני הליכי ביניים, זה מבחינת תיק הרצח

בנימין שחור:  אבל מה שכן עשינו ויש התקדמות עם זה, אנחנו החלטנו שאנחנו מתמקדים ביתר המעורבים

בנימין שחור:  אני מניח שכולכם מכירים, היה שם לא רק אירוע של דקירה, אלא אלימות מאוד קשה של מספר רב של מעורבים

בנימין שחור:  אנחנו החלטנו שאנחנו מתמקדים במעורבים הנוספים, ואנחנו מוציאים להם מכתבי יידוע, שזה בעצם החלטה מי יוגש נגדו כתב אישום בכפוף לסעיף שימוע ומי לא

בנימין שחור:  אנחנו כמובן זימנו את המשפחה שמלווה על ידי עורכת דין רחל, אנחנו עדכנו את המשפחה ואנחנו עשינו באמת עבודה בהקשר הזה

בנימין שחור:       אנחנו כרגע נמצאים בהליך של שימועים, יש שם המון קטינים, זו מערכת איזונים סבוכה

בנימין שחור:  התיק העיקרי בתיק הרצח עדיין לא התחיל להתנהל, אני מניח שייקבעו מועדים בקרוב

בנימין שחור:  זהו מהבחינה הזו

עודד פורר: עו"ד משה, אתם בקשר עם המשפחה ומעדכנים אותם?      

בנימין שחור: בוודאי

בנימין שחור:  אני נפגשתי עם המשפחה אחרי שהחלטנו על שליחת מכתבי יידוע ושימוע לחשודים הנוספים, נוסף על החשוד ברצח

בנימין שחור:  מדובר בקטינים, אני כמובן לא אנקוב בשמות, אבל נשלחו מספר מכתבי שימוע, אני הזמנתי את המשפחה אליי למשרד ביחד עם מתורגמן, את האבא, את עורכת הדין רחל שמלווה אותם

בנימין שחור:  אני בקשר הדוק ואני מעדכן בכל התפתחות, וזהו זה מה שיש לי לעדכן בהקשר הזה

עודד פורר: מהמשפחה של יואל, מי ידבר? האבא או האמא? תעלו את המשפחה, בינתיים חבר הכנסת לשעבר יוגב, אתה רוצה לומר משהו?      

מוטי יוגב: התהליך הוא באמת ארוך, ולא ברור לנו גם, אם לא היו שם שיבושים בתחילת הדרך

מוטי יוגב:  צריך פשוט לומר את זה, ואני לא אומר את זה בוודאות, אבל ניכר שיש שם התקשות בחקירה כאשר הכל מוסרט והכל קיים, וזה עושה השפעה לאבא וזה כבר עניין רגשי

מוטי יוגב:  עד שלשום שהצלחנו להוציא אותו לטובת גינה, נעשית גינה - - - אז הוא היה מסוגר בבית, ועקב תהליך שמתארך ולכאורה לא ברור

עודד פורר: בואו נשמע בינתיים ממשרד העלייה והקליטה על הנושא של עליית בני המנשה

משה פסל: אז כמו שאמרנו גם בדיון הקודם, בהנחיית השר הקמנו ועדה בין משרדית

משה פסל:  בהתחלה חשבנו ללכת על משהו שהוא יותר מצומצם

משה פסל:  הרחבנו את זה לוועדה בין משרדית בהחלטת ממשלה עם 13 משרדים שונים שקשורים בסוף גם לאוכלוסיית בני מנשה

משה פסל:  התיישבות, אוכלוסין, נגב, גליל, דת, שיכון, רווחה, עבודה, חינוך, בריאות, פנים, אוצר וביטחון לאומי ומשטרה, וכמובן משרד העלייה והקליטה

משה פסל:  אני עומד בראש הוועדה, אנחנו ניפגש בפעם הראשונה ב-20 לספטמבר, ושם אנחנו למעשה נציף גם את המענים הקיימים נכון להיום, וגם את כל המענים שלכאורה חסרים ויש צורך להשלים אותם, וככל שנמצא לנכון ונגיע למסקנות, גם באמצעות חקיקה, ונשלים את הפערים האלו

עודד פורר: מה לגבי עליית הקהילה?      

משה פסל: לגבי הנושא של העלייה, דיברנו על זה גם בפעם הקודמת, כרגע מדיניות השר לבחון את הנושא, ברגע שהמענים שלנו כוועדה, של הקליטה, תגיע למסקנות - - -     

עודד פורר: בינתיים יש שם קהילה שנמצאת גם בסיכון, היה שם אירועים מסוכנים

משה פסל: זה נכון, אבל יחד עם זאת יש גם אוכלוסייה בסיכון באוקראינה, ויש ברוסיה, ויש באתיופיה ובמדינות נוספות, ומשתדלים בגבול היכולות ועל פי מדיניות השר

עודד פורר: תראה, בסוף מדובר על, כמה אנשים נמצאים שם לדעתי?      

משה פסל: 5400

עודד פורר: השאלה אם יש איזושהי תוכנית

עודד פורר:  מדינת ישראל יודעת לקלוט 5400 עולים, היא הצליחה לעשות יותר מזה

עודד פורר:  ושאלנו גם אז, אמרנו אם הקהילה היא קהילה בסיכון ואפשר לייצר, היו החלטות ממשלה על בני המנשה שאפשרו עלייה שלהם

עודד פורר:  האם יש כוונה כזו? גם להגיד חבר'ה אנחנו לא רוצים כרגע – אמירה

עודד פורר:  לא מסכים איתה, אבל היא אמירה

משה פסל: אז אני אומר, באופן עקרוני אנחנו אמורים לעסוק גם בסוגיית הקליטה, שכרגע לפתחי היא מונחת

עודד פורר: אתה לא עונה לי על השאלה

משה פסל: אני עונה, אני עונה, אני מדייק מאוד גם בשאלה וגם בתשובה

משה פסל:  שני הנושאים נמצאים לפתחי, גם נושא הקליטה וגם נושא העלייה וזה הא בהא תליא

משה פסל:  ככל שאנחנו כוועדה, וזה תלוי בי ואני אומר את זה בקול וזה גם מצולם, ככל שאנחנו כוועדה נצליח להביא ולפתוח חסמים משמעותיים לבני הקהילה, ולהוציא אותם מהעוני ומהחוסר תעסוקה, ולהוציא אותם להיות שווים בני שווים בקהילה הישראלית, יהיו חלק מהקהילה כדי שלא נפגוש אירועים מזעזעים כמו שפתחת בראשית דבריך, יהיה לנו יותר קל לגשת לנושא של העלייה כשיש תשתית קהילתית ראויה וטובה

עודד פורר: קודם כל הדברים שאתה אומר קשה לי לשמוע אותם

עודד פורר:  הם שינוי מדיניות חד ממדיניותה של מדינת ישראל וממשלות בישראל ב-75 השנים האחרונות

עודד פורר:  מעולם קשיי הקליטה לא היו חסם לעלייה לארץ, גם כשעולים היו צריכים לגור פה באוהלים ובמעברות, ועברו תקופות וימים קשים, איך כתב מנחם בגין בספר שלו 'המרד' – השמיים והכוכבים של ארץ ישראל הם הגג הכי טוב עבורנו ובלבד שתהיה עלייה לארץ, נפתור את כל הבעיות אחר כך

עודד פורר:  ובהקשר הזה, בן גוריון לא חלק עליו ונזף בשר האוצר שלו, קפלן בזמנו ב-49', שהעלה טענות דומות, טענות שאתה מעלה

עודד פורר:  באים כל כך הרבה עולים, אין לנו, אנחנו צריכים להאכיל אותם, צריכים מגורים, צריכים תעסוקה, ופה אני מוחה על שינוי המדיניות הזה של ממשלת ישראל

עודד פורר:  הוא בעיניי משהו שלא יעלה על הדעת, זה לא מקובל על הוועדה

עודד פורר:  אני חושב שגם צריכה לעבור החלטת ממשלה בעניין הזה, כי מדובר פה בשינוי מדיניות משמעותי

עודד פורר:  זאת אומרת, סוגרים את שערי העלייה, כל זמן שאין תוכניות קליטה

עודד פורר:  לא היה כזה

עודד פורר:       לכן אני רואה את הדברים האלה, אני אומר אותם בצער, כן? הציפייה שלי היא אחרת

עודד פורר:  עכשיו לגבי הסרת החסמים, אם אתם בקצב שבו היה פה דיון בחודש יוני על הנושא הזה, וועדה תתכנס שלושה חודשים אחר כך ב-20 בספטמבר, כנראה שהכינוס השני של הוועדה אחרי שיהיה כינוס חגיגי, יהיה לפחות אחרי החגים

עודד פורר:  זה לא קצב עבודה

עודד פורר:  אני אומר לכם את זה במובנים של קהילה

עודד פורר:  היומיום שלהם לא משתנה

עודד פורר:  בשלושה חודשים האלה, היומיום שלהם לא השתנה

עודד פורר:  ופה אני מבקש משרד העלייה והקליטה, יש משרד ממשלתי רק לנושא הזה

עודד פורר:  הקצב צריך להיות אחר

משה פסל: אני רוצה להגיב לזה

משה פסל:  זה לא עוצר אותנו מלעסוק במה שצריך לעסוק

משה פסל:  אנחנו מסיירים בכל הקהילות, פותרים חסמים בכל המקומות, אנחנו עובדים בשיתוף פעולה מלא עם הארגונים, אנחנו עוברים יישוב יישוב ועיר עיר כדי לתת מענים

משה פסל:  אנחנו חוקרים וחופרים בסוגייה הזו, מעבר לזה שאנחנו גם עושים המון תיקונים שגם לא נעשו בשנים עברו

משה פסל:  אנחנו משווים תנאים, הרבה מאוד מהתנאים של יוצאי אתיופיה הם יותר מוגדרים ממה שהוגדרו בעבר כאוכלוסייה ייחודית, יחד עם יוצאי אתיופיה

משה פסל:  רק השבוע תיקנו את נוהל של החיילים הבודדים, הכנסנו את בני המנשה, הם יקבלו מענקים, כולל בנות שירות לאומי, דברים שלא היו בעבר, ואנחנו נוגעים ופותחים הרבה מאוד דברים

משה פסל:  אם היה זמן, הייתי מרחיב שעתיים שלמות על כל הנקודות שבהן כבר עסקנו בחצי שנה האחרונה, וזה היה הרבה מאוד

משה פסל:       בתוך כל זאת, אני מסכים שנושא העלייה הוא מורכב

משה פסל:  גם שם אנחנו עסוקים בלתת מעטפת משמעותית, שברגע שתתקבל החלטה של מדיניות השר אז אנחנו נפעל

משה פסל:  אנחנו כבר מול מערך הגיור, מול הרבנות, קיימנו דיונים איך יפעלו, מה יפעלו, גם מול הסוכנות, גם מול גופים אחרים

משה פסל:  ברגע שההחלטה תתקבל, אז אנחנו כגורם מבצע נבצע אותה מיד

עודד פורר: תודה

עודד פורר:  המשפחה נמצאת בזום? בואו נשמע אותם

מאיר פלטואל: שלום, אני כאן ולצדי גדעון, האב

עודד פורר: שלום, מאיר אתה יכול להגיד לאב שאנחנו רוצים לשמוע האם היו איתו בקשר מהפרקליטות או האם עדכנו אותו? אם יש איזשהו מסר שהוא רוצה להעביר כאן לוועדה

גדעון להנגהל: (מדבר בשפה זרה, דבריו מתורגמים סימולטנית ע"י מאיר פלטואל)     קודם כל אני מודה לכם עכשיו שנתתם לי את הזמן כאן

גדעון להנגהל:  יואל הוא הבן שלי, הוא נרצח ועד היום מבחינתי לא ראיתי התקדמות של הפרקליטות, וגם לא תפסו אף אחד, ומי שהם תפסו אותו כבר שיחררו אותו

גדעון להנגהל:  לכן עכשיו אני מבקש תעזרו לי שיהיה צדק, צריך להעניש אותם על המעשים שלהם, וגם כל המעורבים, כל מה שצריך כדי שיהיה התקדמות תעזרו לי, אנחנו מאוד מאוד מבקשים מכם עזרה

גדעון להנגהל:      מה שאני רוצה לבקש, עד היום אנחנו באבל, - - -      

עודד פורר: מאיר, אנחנו לא שומעים אותך

עודד פורר:       נראה שנתקע לו האינטרנט

עודד פורר:  בבקשה צבי בוא תתרגם כדי שנוכל להתקדם

גדעון להנגהל: (מדבר בשפה זרה, דבריו מתורגמים סימולטנית ע"י צבי חאוטה‎)     כל כך כואב הסבל, עדיין ממשיכה המשפחה באבל כל יום

גדעון להנגהל:  לא יכולתי באופן שיגרתי – וגם אשתי וכל המשפחה – לחזור לעבודה

גדעון להנגהל:  כל כך רציתי לפרנס את המשפחה, אבל אין התקדמות בכלל בתהליך המשפט

גדעון להנגהל:  אלה שתפסו משחררים אותם למעצר בית, ואין התקדמות בכלל

גדעון להנגהל:  אני מתחנן ומתפלל לבורא עולם ואתם בכנסת, תעשו מאמצים גדולים שאני לא יכול לעשות, אתם תעשו מהפכה ובעזרת השם נצא לאור או לפחות נראה צדק ברצח הזה

עודד פורר: הוועדה תמשיך לעסוק בעניין הזה, אנחנו לא נרפה את המערב אחרי ההתקדמות

עודד פורר:  אני רוצה בהקשר של התעסוקה לשמוע ממשרד הקליטה לגבי הסרת החסמים בתעסוקה

קלאודיה כץ: כן, שלום

עודד פורר: יש לי בקשה, רגע לפני שאת מתחילה

עודד פורר:  תעדכני אותנו מה התחדש מאז הדיון הקודם

קלאודיה כץ: אוקיי, אז יש להגיד שהמנכ"ל קיים סבב פגישות הכנה לדיון לוועדת מנכ"לים, עם מנכ"לי בריאות, העבודה, ואנחנו ברמה מקצועית קיימנו סבב משפטי וחינוך

קלאודיה כץ:  הוועדה נקבעה ל-8 לאוקטובר ב-18:00 אם אני לא טועה

עודד פורר: הוועדה של 2225?      

קלאודיה כץ: כן

קלאודיה כץ:  אני פניתי לבוני עולים כדי לקבל את כל הנושאים שכרגע רוצים להעלות, הכנסנו את זה לוועדה, הכנו חומרים ומחכים לזה

קלאודיה כץ:       לגבי החסמים שהועלו בוועדות אחרונות, יש התקדמות בנושא תרגום מבחני רישוי לרואי חשבון

קלאודיה כץ:  קיבלנו אישור ממועצת רואי חשבון, יש להגיד להם תודה רבה באמת גדולה מאוד על תרגום תשובות בדיני מיסים, והיתר מבחנים אמריקאיים

קלאודיה כץ:  הוועדה הבאה של מועצת רואי חשבון תדון, ואני מאוד מקווה שתאשר את התרגום, ותרגום בפועל ייעשה במועדים של מבחנים ב-2024, מאחר וכרגע מועצת רואי חשבון עוסקת באיתור מתורגמנים מקצועיים מתוך המקצוע

עודד פורר: מה לגבי המצב של האחיות? זה גם נוגע בהקשר של בני המנשה וגם בהקשר של הדיון שקיימנו פה על נושא אחיות מול משרד הבריאות

קלאודיה כץ: בבני המנשה אנחנו קיבלנו רשימה של שבע אחיות, מתוכן אחת באמת מתקדמת עם האישורים

קלאודיה כץ:  עוד ארבע אנחנו מנסים לאתר אותן, נפנה אולי דרך האגודה, עוד לא אותרו

קלאודיה כץ:  אנחנו באמת בתדירות של פעם בשבוע מתקשרים מנסים להגיע, ושתיים צריכות ללמוד מחדש

קלאודיה כץ:  מדובר בבנות אחת בת 35, אחת 42, הלימודים לא תואמים

קלאודיה כץ:  בדקנו במשרד, אין לנו דרך לממן, אולי ואוצ'ר שזה כלום

קלאודיה כץ:  אנחנו כרגע פועלים לחפש אם יש עוד קרנות, אפשר לגייס איזה קרן בעזרתכם כי זה מאוד יעזור לבנות להיות במקצוע

עודד פורר: לסדר יום של ועדת המנכ"לים שנקבעה ל-8 באוקטובר, יש סדר יום?      

קלאודיה כץ: אתה מתכוון איזה נושאים רוצים להעלות, כן

קלאודיה כץ:  מה הבעיות שאנחנו רוצים להעלות בוועדה, בהחלט

עודד פורר: אפשר לקבל את זה לוועדה בבקשה?      

קלאודיה כץ: כן, אנחנו נעביר

עודד פורר: אז אני מבקש כמה דברים

עודד פורר:  אחד, כשנחזור למושב שזה יהיה בערך מיד אחר כך, אנחנו נבקש לקבל איזשהו עדכון סטטוס של ועדת המנכ"לים

עודד פורר:  שניים, אני מבקש שיעלה שם הנושא של לימודי האחיות בהקשר של הדיון שערכנו כאן עם משרד הבריאות

עודד פורר:  הנושא של הדרישות האבסורדיות עם התואר וכל מה שעלה כאן בסיפור הזה, שלא יעצרו את זה לטובת העולים

עודד פורר:       לגבי עידוד עלייה, מי במשרד הקליטה נותן? בבקשה יאנה

יאנה ברמר: לגבי תקציב אופק ישראלי, ועדת ההיגוי אישרה ב-13 לאוגוסט את התוכנית ואנחנו מתקדמים

יאנה ברמר:  שבוע הבא בהתאם להחלטת הממשלה, הולכים לסגן החשב הכללי ובתקווה שהתוכנית תצא לפועל

יאנה ברמר:  התוכנית הראשונה היא בעצם תהיה תוכנית של 19 חודשים עד דצמבר 2024, ותאפשר לנו רצף פעילות

עודד פורר: אפשר לפרט אותה? מה התוכנית? איך היא תחולק? כמה ממנה יוקדש לעולי צרפת, כמה לארה"ב?      

יאנה ברמר: מבחינת מספרים, מחמ"ע התוכנית היא על 8,228,000

יאנה ברמר:  לצרפת 21,406,000, לאנגליה 2,129,000, לצפון אמריקה 6,534,000, לארגנטינה 6,848,000, לברזיל 3,762,000, למרכז אמריקה 1,146,000, לדרום אפריקה 1,319,000, אוסטרליה 289, לגלובאל סנטר 2,273,000, להשתלמויות 1,000,000, ולשיווק 15,000,000

עודד פורר: אז ה-21 מיליון של צרפת, לאן הוא הולך ללכת? מה התוכנית בעצם?      

יאנה ברמר: אז לצרפת אנחנו גם מגדילים שם את התוכניות של האולפנים, אנחנו מגדילים את מספר האולפנים, את ירידי עידוד העלייה, את ההגעה והערבי מידע בקהילות קטנות ובינוניות

יאנה ברמר:  אנחנו מוסיפים שליחים שיעברו בעיקר בקרב צעירים ובני נוער ויפעלו למען עידוד העלייה לישראל

יאנה ברמר:  אני מקדישים המון לשיווק

עודד פורר: העברתם איזושהי החלטת ממשלה של ההתמקדות בצרפת?      

יאנה ברמר: לא

עודד פורר: אז לפי מה החלטתם להתמקד דווקא בצרפת נניח ולא במקום אחר?      

יאנה ברמר: כשבחנו את כל הנתונים לגבי ההגדרות של איך אנחנו רוצים לחלק את התקציב של אופק ישראלי, וכחלק ממדיניות השר והנתונים של מספרי היהודים, זכאי ישבות חוזרים, החלטנו שכרגע אנחנו מקצים כסף לצרפת

עודד פורר: למה צרפת ולא בלגיה?      

שי פלבר: אז ביחד עם אופק ישראלי, נמצא פה יגאל, ממלא מקום המנכ"ל

שי פלבר:  עשינו פילוח של מספרי העולים, עשינו פילוח של הפוטנציאל ובעיקר הסתכלנו רגע על גורמי דחיפה ומשיכה

שי פלבר:  כי יש מקומות בעולם היום שיש גורמי דחיפה שדוחפים הרבה מאוד עולים, ולכן המשאבים שם כרגע יכולים - - - לעומת מקומות שבהם דווקא ראינו מספרי ירידה בעולים ועם פעולות משמעויות שנעשה, נוכל להגדיל

שי פלבר:  אז הסתכלנו בצורה מאוד מקצועית, וגם לגבי האג'נדה שהמשרד החליט על צרפת ועל צפון אמריקה

עודד פורר: כשאני מסתכל על המספרים מרוסיה ואוקראינה באוגוסט השנה לעומת אוגוסט שנה שעברה, ירידה של כ-25-30%

שי פלבר: כן, אבל אני מזכיר שגם מספרי העולים גדלו בצורה דרמטית מברית המועצות לשעבר, כתוצאה של גורמים חיצוניים

שי פלבר:  כמובן שהפעילות שלנו אגב, הסיטה אותם לישראל, עזרה הרבה מאוד להכין אותם, אבל בסוף צריך להגיד את האמת

שי פלבר:  הגורם דחיפה המרכזי כולנו עדים לו גם באוקראינה וגם ברוסיה

עודד פורר: השאלה אם אתם לא מפספסים בזה שאתם מצמצמים את התקציב שם, ועכשיו במקום שיבואו משם, אני יודע, אולי עוד 10,000 עולים, יבואו עוד 10 ממקום אחר

עודד פורר:  יכול להיות שגם מעדיפים, אני לא יודע

עודד פורר:  אני מנסה להבין מה השיקולים להגיד אני שם, עכשיו יש לי שקל, אני שם את השקל פה ולא פה

עודד פורר:  מה השיקול?      

משה פסל: ההתמקדות בנקודה של רוסיה או אוקראינה היא בעיקר פה, כי ראינו שיש הרבה אנשים חוזרים, והרצון הוא להשאיר אותם פה בארץ

עודד פורר: נתוני החזרה שהציג משרד הפנים, מה שנקרא נתוני ההשתקעות הנמוכים ביותר, היו בצרפת

עודד פורר:  לפי מה שאתה אומר, היית צריך להשקיע עכשיו רק בקליטה ולא בעידוד עלייה, כי שם נתוני ההשתקעות הם הכי נמוכים

שי פלבר: עודד, בתקופה שלמשל השקענו בעידוד עלייה בחמ"ע, אני אומר שהתקציב היה אפילו כמעט 8 מיליון שקל בשנה

שי פלבר:  סדר גודל של עולים מאותו אזור, אני לוקח כרגע את כל חמ"ע בסדר? גם רוסיה, גם אוקראינה, גם מקומות אחרים, אז באזור ה-12 אלף עולים

שי פלבר:  היום אנחנו רואים שגם בלי התקציב המשמעותי, מספרי העולים הם דרמטיים

עודד פורר: יכול להיות שאתה מפספס

שי פלבר: יכול להיות, ולכן קבענו נקודה אגב, גם בדירקטוריון של אופק ישראלי, שבנקודת זמן שצריך אנחנו נבחן שוב פעם, וגם צריך להגיד גם הגדלנו את המספר

שי פלבר:  בתוכנית הראשונית היה פחות משאבים לחמ"ע, הגדלנו בעקבות שיחות שהיו במסגרת אופק ישראלי את הסכום, וכן סיכמנו שבמידה ונראה שהמצב משתנה וכו' נשקיע

שי פלבר:       אני כן חייב להגיד שגם התוכנית הזו, אנחנו משקיעים הרבה מאוד במה שקוראים לו עוטף אוקראינה, מכיוון שזיהינו שהרבה מאוד מועמדי עלייה, אני אומר רגע מכל המרחב, בכוונה אני לא אומר מדינות ספציפיות, אתם מבינים אותי, התפזרו, ולכן אנחנו נשקיע הרבה מאוד במדינות הסובבות כדי להביא אותם לישראל

עודד פורר: יש לי שאלה, לא יודע אם משרד הקליטה יידע לענות לי על זה או אופק ישראלי

עודד פורר:  21,406,000 לזה של צרפת עידוד עלייה, כמה מזה לפרסום?      

שי פלבר: אתה יכול לשאול את הנתון בדיוק כרגע, אני אגיד שהפרסום מחולק לשניים

שי פלבר:  בתקציב של ה-20 ומשהו מיליון יש תקציב ייעודי לפרסום לצרפת לפעילות של האירועים, למשל יריד עלייה, סמינר וכו', תכף שמעון שמילא או יגאל יתנו לך את המספר המדויק

שי פלבר:  אבל התקציב שדיברה עליו יאנה, של ה-16 מיליון שקל לשיווק, אנחנו יצאנו למכרז הסוכנות היהודית, ביחד עם ההסתדרות הציונית העולמית, לקחת חברת שיווק

עודד פורר: רגע, זה 16 מיליון שקל, זה תקציב הסוכנות היהודית? זה לא מתקציב משרד הקליטה?      

שי פלבר: זה מתקציב אופק

שי פלבר:  אנחנו מפעילים אותו ביחד עם ההסתדרות הציונית העולמית, לקחנו חברה

שי פלבר:  ה-16 מיליון עדיין לא חולקו

שי פלבר:  תבוא החברה, נגבש איתה המלצות איפה נכון להשקיע ואיך

עודד פורר: רגע, ה-16 מיליון הם מעבר לתקציב שפורט פה?      

שי פלבר: הם מעבר ל-20 מיליון, כן

יאנה ברמר: הם מעבר ל-20 מיליון של צרפת, אבל זה תקציב שיווק חלק מתקציב אופק ישראלי

עודד פורר: ה-16 מיליון כולם יוקדשו לצרפת?      

שי פלבר: לא ממש לא

שי פלבר:  תגידו בבקשה, כמה בתוך התקציב של ה-20 מיליון מושקע לטובת שיווק בצרפת? בסדר? את הנתון הזה

שי פלבר:  עד שהם יענו לך, ה-16 מיליון הם לכל העולם, הם עוד לא חולקו

שי פלבר:  אחרי שתיבחר החברה אנחנו נשב איתם

עודד פורר: יש מכרז באוויר בעצם?      

שי פלבר: כן

שי פלבר:  הוא מכרז של הסוכנות היהודית, ביחד עם ההסתדרות הציונית העולמית, תיבחר חברה רצינית שיודעת לעבוד באופן גלובאלי, ואיתה נבנה תוכנית לכל העולם

עודד פורר: כן

שמעון בן-שלמה: יש לנו סכום יחסית קטן של כמה מאות אלפי שקלים, 200-300 אלף שקלים למימון שיווק ספציפי לאירועים שקורים בצרפת

עודד פורר: זאת אומרת ה-21 מיליון הוא לא למשרד פרסום שיוצא עכשיו לזה, זה ה-16 מיליון

שי פלבר: נכון

שמעון בן-שלמה: ה-16 מיליון אלה הם תקציב פרסום כללי שנכנס בתוך סעיף 1, שהחלוקה בדיוק לאן יילך הכסף תיקבע יחד עם החברה

עודד פורר: מה היעדים שקבעתם? זאת אומרת, מה ייחשב הצלחה ב-16 מיליון?      

שי פלבר: אלמוג, אתה רוצה להתייחס כמה מילים לגבי המכרז בבקשה? אלמוג מוסקוביץ', שאחראי על עידוד ושיווק עלייה

שי פלבר:  אתה רוצה להגיד כמה מילים בבקשה אלמוג על המכרז?      

עודד פורר: הגדרתם שם יעדי הצלחה?      

שי פלבר: כן, כן, תכף אלמוג יגיד, אלמוג בנה את המכרז

שי פלבר: הוא לא חולק עדיין פר מדינה

עודד פורר: חברים, מישהו רוצה לדבר? לא העברתם בקשות רשות דיבור בכלל

עודד פורר:  אני פונה זה בסדר, אבל אם מישהו רוצה מיוזמתו

אלמוג מוסקוביץ: שלום כולם, שלום יו"ר הוועדה

אלמוג מוסקוביץ:  כמו ששי אמר, במסגרת המכרז הגדרנו בעצם יעדים של הגדלת מספר המתעניינים בעלייה, הגעה לקהלים חדשים שלא נמצאים לנו כרגע בפול, ובעיקר להגדיל את מספר העולים בפועל

אלמוג מוסקוביץ:  כפי ששי ציין, ברגע שאנחנו נתקשר עם הזוכה במסגרת המכרז, אנחנו נבצע הערכה על אזורי הפעילות, נחלק משקולות של תקציבים בהתאם לפוטנציאל ונתחיל לפעול

אלמוג מוסקוביץ:      הקמפיינים בגדול יופרדו לשני חלקים

אלמוג מוסקוביץ:  חלק אחד יהיה קמפיין שוטף שבעצם יהיה תמיד באוויר בכל המדינות ויוכל לתפוס מתעניינים שמתעניינים באופן עצמאי, אקטיבי בעלייה, ואנחנו פשוט הפעם נהיה שם בניגוד לפעמים קודמות

אלמוג מוסקוביץ:  והווקטור השני זה בעצם יהיו כל מיני קמפיינים יזומים שלנו לתוכניות שהם במיקוד

אלמוג מוסקוביץ:  אם זה עכשיו תוכניות של צעירים, תוכניות תעסוקתיות

שי פלבר: או להגיב לאירועים שקורים בעולם

עודד פורר: אגב משרד הקליטה, למה זה הלך דרך אופק? למה לא דרך לפ"מ?      

שי פלבר: זה תקציב של אופק ישראלי

יאנה ברמר: באופק ישראלי תמיד היה תקציב של שיווק, רק פשוט עכשיו החלטנו להגדיל אותו ולהפוך אותו ליותר מקצועי וליותר ממוקד

שי פלבר: וכבר הייתה חברה שנבחרה בעבר, אבל בגלל ההיקפים הגדולים, החלטנו לצאת למכרז נוסף

עודד פורר: הבנתי, אוקיי

עודד פורר:  מוטי בבקשה

מוטי יוגב: אז אני אגיד בזריזות

מוטי יוגב:  קודם כל אגיד תודה

מוטי יוגב:  ו-ב', באמת אני אוהב את סמנכ"ל קליטה, ואני חושב שהציוותים שלך היו נהדרים וחשובים, אני חושב שזו צריכה להיות המדיניות וכל עולה מכל קצוות תבל, לפתוח לו את השערים

מוטי יוגב:  אני לא אחזור כדי לא להאריך, אבל אהבתי

מוטי יוגב:       שתיים, וזה הנושא המרכזי שאני חושב שצריך לדחוף אליו, לעלייה של עוד עולים

מוטי יוגב:  יש רשימה שמית, צבי אמון על רשימה שמית מדויקת של 5400 בשבי ישראל, וכן אם יוולדו עוד כמה תינוקות אז בסדר, ואם יהיה עוד חריג או שתיים, אבל אלה הם דברים שאנחנו מכירים מהחיים, אבל לא באלפים או במאות, וגם לא בעשרות

מוטי יוגב:  אני חושב שהמציאות בארץ משתפרת, ואנחנו פועלים עליה כל הזמן, ובוודאי כל הזמן צריך להמשיך שתשתפר, ועל זה הנושא השני שאני רוצה לדבר, אבל גם על השוואת תנאים שיקלו

מוטי יוגב:  אני בשעתו, אולי יחד איתך גם, ניסינו שכל העולים מארצות מצוקה, כמו יוצאי קיבוץ פעם שיוצאים עם מזוודה ולא עם רכוש, כמו טוניסיה היה פעם, ותימן היה פעם בודדים, השוואת התנאים צריכה להיות לעולי אתיופיה בלי שאני חס ושלום רוצה לפגוע בהם

מוטי יוגב:  מדובר על חינוך, קליטה, שיכון, ודברים נוספים

מוטי יוגב:  טירה נמצאת פה, היא עשתה עבודה גדולה בחינוך בפשטות

מוטי יוגב:  אישה שעובדת במשרד החינוך בראש אגף ויודעת לעשות באגף שלה, אבל למשל למה שלא בן מכינה וישיבת הסדר, מקום שאתה יכול לחזק את האנשים לבנות את מנהיגותם שיחזרו לקהילה, להשוות את המיקוד, להשוות את הדברים

מוטי יוגב:       שיכון זה סיפור של כסף יותר גדול, אבל אפשר לבדוק את זה

מוטי יוגב:  אני לא אומר להוסיף כסף, אני אומר למצוא באותו אגם של כסף את הסיוע לכל אלה שעולים מארצות מצוקה

מוטי יוגב:  הדבר האחרון בעניין הזה, זה באמת החקירה

מוטי יוגב:  אני לא רוצה להוסיף בזה יותר מידי כי יש פה גורמי מקצוע ואחרים

מוטי יוגב:  ליוונו קצת, וצבי ליווה יותר, ויש את עורכת הדין, וכמי שגם מלווים את האבא ונחנוך יום למחרת יום השנה ב-28 י"ג תשרי, נחנוך גינה לזכרו עם עיריית נוף הגליל, שבי ישראל וקק"ל

מוטי יוגב:  אז היום הראשון שהצלחנו להוציא אותו מהבית, שלשום, והוא היה שמח לעבוד יחד עם הגנן

מוטי יוגב:  אבל אני לא מדבר על הכאב, אני מדבר על עבודה מקצועית של חוקרים, של משטרה, של פרקליטות, ושל הבאת תוצאות כאשר דברים ברורים

מוטי יוגב:  תודה רבה

עודד פורר: תודה

עודד פורר:  עידית, בבקשה

עידית בלאושטיין: כן, אני רק רוצה לציין שני דברים בקשר לנושא של עליית בני מנשה

עידית בלאושטיין:  א', שיש לנו רשימה סגורה, ואני רוצה לציין את זה כי זה נורא חשוב, שלא יהיה דוגמאות אחרות, הרשימה היא סגורה

עידית בלאושטיין:  והדבר השני, שעקב המצב של מלחמת האזרחים שנמצאת במאניפור, איפה שרוב העולים הפוטנציאליים נמצאים, לצערנו אנחנו כארגון נאלצנו לראות אחרי החגים, אם אנחנו לא נוכל להמשיך לשלוח עזרה הומניטרית לשם, כי אין לנו את האפשרויות

עידית בלאושטיין:  זאת אומרת שהעולים הפוטנציאליים נשארו בלי שום מכסה, בלי גג, בלי תרופות, בלי שום עזרה

עידית בלאושטיין:  לתשומת ליבכם

עודד פורר: אני אבקש מהסוכנות היהודית, הבנתי שאלמוג רוצה

עודד פורר:  בבקשה אלמוג, אחריו אני אתן לדוד מהוועד של שבי ישראל

עודד פורר:  בבקשה

אלמוג מוסקוביץ: תודה רבה, ממש בקצרה, גם מודה על הזכות לעסוק גם בעידוד עלייה וגם בסיפור של שבט מנשה

אלמוג מוסקוביץ:  אז אנחנו בעצם בסוכנות היהודית נרתמנו במסגרת אירועי החירום בצפון מזרח הודו, ופעלנו לגיוס תרומות, והעברנו בפועל, כן? זה לא דברים שהם על הנייר, העברנו בפועל עד היום שלושה גלים של תרומות בסך של יותר מרבע מיליון שקלים, כמובן בשיתוף ידידים שלנו בפדרציות ניו יורק ועוד

אלמוג מוסקוביץ:  התשלום האחרון, ביצענו גם בצורה מהירה שיהיה להם לפני החג, שהם יוכלו להשתמש ולרכוש דברים, ונמשיך לסייע ככל שניתן ואיפה שצריך

עודד פורר: תודה

עודד פורר:  דוד ישראל בראון

דוד ישראל בראון: אני רציתי להגיד, הנקודה של עידית, שיש בערך 2000 פליטים היום, זה אנשים שהפסידו את הבית, את העבודה, אין להם אוכל, אין להם בית כנסת, שהארגון הכמעט יחידי בפועל זה שבי ישראל, שעושים מה אנחנו יכולים

דוד ישראל בראון:  אנחנו עובדים צמוד עם הסוכנות, והסוכנות עזרה לנו דרך הפדרציות, ג'וינט ואחרים וזה מאוד טוב, אבל אין לנו אפשרות יותר מכמה שבועות להמשיך את זה כספית

דוד ישראל בראון:  ואני חושב יהיה מצוין אם גם כן יהיה עזרה ממדינה, כי זה אולי ממשרד הקליטה שיכול לעזור לנו

דוד ישראל בראון:  התוכנית - - - יכול להוציא אתכם שיהיה לנו אפשרות לתת להם לחיות

עודד פורר: תודה

עודד פורר:  צבי בבקשה

צבי חאוטה: תודה רבה

צבי חאוטה:  קודם כל אני רוצה להגיד תודה לכולם, במיוחד תודה גדול לעודד פורר

צבי חאוטה:  שתי נקודות, אחת – יואל ז"ל

צבי חאוטה:  עד עכשיו כמעט שנה שלמה המשפט לא מתקדם

צבי חאוטה:  אני ליוויתי את המשפחה, ההורים, כל משפט אני הייתי נוכח, מתרגם

צבי חאוטה:  איך זה מתנהל? זה לא ייצא צדק בחיים

צבי חאוטה:  בסוף יגידו יואל אף אחד לא רוצה אותו, הקדוש ברוך הוא רוצה אותו

צבי חאוטה:  יגידו ככה

צבי חאוטה:  זה מה שאני רואה

צבי חאוטה:  אני שותף אמירות של האבא, מבקשים ומתחננים שאתם תעזרו לנו, המשפחה, הקהילה החלשה הקטנה, לפחות ייצא צדק

צבי חאוטה:  זו נקודה אחת

צבי חאוטה:  גוררים את הרגליים שלהם, שיבוש משפט, כל מיני, לא דמיינתי בחיים

צבי חאוטה:       נקודה שנייה, אלה שנותרו בהודו

צבי חאוטה:  המלחמה ממשיכה, כל יום יש רצח, ומרגישים קהילת בני מנשה 5500 איש, מרגישים והם מתפללים כל יום 24 שעות

צבי חאוטה:  אין להם לאן ללכת

צבי חאוטה:  הם פונים אלינו, מסתכלים את השמיים, והדבר הראשון במחשבה שלהם זה לחזור ארצה

צבי חאוטה:  פה בארץ אם יש מלחמה, יש לנו אויבים מסביב, מסתכלים למעלה ומתפללים, הקדוש ברוך הוא מציל אותנו

צבי חאוטה:  במאניפור אלה שנמצאים בני מנשה, כל יום, כל שעה, מתחננים, מתפללים, מתי אתם תצילו אותנו

צבי חאוטה:  אני חושב זה הצלת נפש יהודי וכלפי מדינת ישראל יש לנו אחריות כבדה, מדינת ישראל יכולה לעשות קהילה קטנה 5500, אנחנו יכולים לעשות עוד יותר

צבי חאוטה:  תודה רבה

עודד פורר: תודה

עודד פורר:  רונן פוקסמן בבקשה

רונן הופמן: תודה, אני חוזר רגע, קופץ לנושא של הסרת החסמים

רונן הופמן:  אני רק רוצה להגיד, קודם כל תודה על המשך המעקב והדחיפה, ואנחנו בקשר גם עם משרד הקליטה וגם עם משרד הבריאות

רונן הופמן:  צריך להבין פה את לוחות הזמנים

רונן הופמן:  אנחנו למעשה כביכול סיימנו את שנת העבודה של 2023, וכבר חושבים קדימה

רונן הופמן:  אנחנו עומדים לפרסם את כנס מקצועות הבריאות הבא שלנו

רונן הופמן:  בעיקר אני חושב, רופאי שיניים ואחיות שהם מחכים לאיזושהי בשורה, הנושא של מומחיות רופאי שיניים שפשוט מדיר את רגליהם של הרבה מאוד רופאי שיניים עולים, שכרגע פשוט לא עושים עלייה כי הנושא לא מוסדר בישראל

רונן הופמן:  והנושא של האחיות שכבר נראה לי שלמדנו עליו

רונן הופמן:  אנשים מתכננים לשנה הבאה, אז אני חושב שצריך לתת פה איזושהי דחיפה לוועדת מנכ"לים לקבל החלטה ולייצר שינויים בשטח

רונן הופמן:  תודה

עודד פורר: תודה

עודד פורר:  אתה רצית להגיד משהו?      

דוד האוקפ: דוד האוקפ, פרויקטור

דוד האוקפ:  זה פעם השני שבאתי פה

דוד האוקפ:  אני מייצג מטבריה, ותודה ראש הוועדה עודד

דוד האוקפ:  אני רציתי להעלות, עכשיו המלחמה ראיתם יום-יום וכל העולם רואה, וכל מי שעוזר לבני מנשה, כמובן שבי ישראל

דוד האוקפ:  בתור הפרויקטור רציתי להגיד דבר אחד – עבדתי בקהילה, אבא שלי הוא עם החלוצים

דוד האוקפ:  אני ראיתי בעיניים המון, והכל זה דיבור שאני רוצה לחזק אותך לעשות בפועל

דוד האוקפ:  אנחנו מספר קטן, 5000 זה משהו לא משמעותי לעומת אחרים

עודד פורר: תודה רבה

עודד פורר:  סבטלנה מנוף הגליל, מנהלת אגף הקליטה, בזום

עודד פורר:  בקצרה

סבטה יעקובוביץ: שלום לכולם

סבטה יעקובוביץ:  אני רוצה כמו מוטי להתחיל בתודה למשטרה, תודה לגיא ולעדן שהבינו כמה שזה חשוב להעסיק בן אדם מהקהילה, ויש כמה שכבר מאוד מתקדמים בתהליך

סבטה יעקובוביץ:  אני מאוד מקווה שההכי טוב יתקבל בסוף, אז תודה לגיא ולעדן

סבטה יעקובוביץ:       ממש שני נושאים קצרים

סבטה יעקובוביץ:  אני אשמח שיהיה איזשהו שולחן עגול שכמו שדיברו פה על מגוון המשרדים הממשלתיים, כי לדעתי משרד הבריאות יכול לחשוב על איזשהו תהליך של הכרה כמו שקלאודיה אמרה, איזשהו עזרה בהכרה בתעודות שלהם

סבטה יעקובוביץ:  אולי אם התעודה לא תואמת בדיוק, אז אולי לחשוב על איזשהו קורס ייעודי לקהילה שיעזור לאחיות האלה

סבטה יעקובוביץ:  גם לנו בנוף הגליל יש כמה אחיות שהתעודות לא תואמות במדויק את הצרכים שיש בארץ

סבטה יעקובוביץ:  אגב, גם לאחיות מחבר העמים, יש הרבה אחיות שלא עובדות בתחום כי התעודות שלהן לא תואמות, אז אני חושבת שצוות כזה בין משרדי יעזור מאוד

סבטה יעקובוביץ:  נמצאת איתו גם אסיה ציירסקי בזום, שהיא תותחית בתחום של קורסים

סבטה יעקובוביץ:  כמו שאני אמרתי בפעם שעברה, יש הרבה תחומים במדינת ישראל שחסר עובדים, ואם יהיה איזשהו שיתוף פעולה, אז אפשר יהיה ממש למנף, לקשר בין העסקים שזקוקים לעובדים, להכשיר אותם ולהכניס אותם למגוון תחומים שזקוקים

עודד פורר: תודה רבה

עודד פורר:  אני רוצה לסכם את הדיון, בבקשה משה

משה פסל: רק להוסיף, שאנחנו באמת ממשיכים ונמשיך לעבוד בשיתוף עם כל הארגונים בנושא הזה, זה נושא שהוא חשוב לליבנו מאוד, אנחנו עסוקים בו מאוד

משה פסל:  וגם לומר תודה גדולה לטירה על העבודה שהיא עושה גם בתחומים של החינוך, זה משמעותי, זה נוגע בה, היא רתומה, ואנחנו עושים את זה הרבה עבודה משותפת

משה פסל:  גם גיא ועדן בנושא המשטרה

שלומית אבינח: גיא אליהו ועדן טפט, לצורך הפרוטוקול

משה פסל: כן, יש להם תוכנית יפהפייה

משה פסל:  ישבנו, נפגשנו, אנחנו עסוקים בזה, להכניס שוטרים קהילתיים במקומות שיש ריכוזים של יושבי בני מנשה

משה פסל:  עוד שתי נקודות חשובות, אנחנו גם נוגעים בנקודה של עובדים סוציאליים, אנחנו בונים תוכנית של בני מנשה שיוכשרו לעבודה סוציאלית, שיוכלו לתת מענים בקהילה

משה פסל:  ומשהו משמעותי מאוד שלא היה עד היום והוא לא קיים באף משרד ממשלתי, בעזרת השם בראשית 2024, יהיה מנהל תחום בני מנשה בקליטה וקהילה במשרד העלייה והקליטה, ולמעשה זה יהיה עובד בני מנשה הממשלתי הראשון במדינת ישראל

משה פסל:  אז זה התחדשות, ואני מקווה שמשם נוכל לבשר עוד הרבה בשורות טובות

עודד פורר: תודה

עודד פורר:  אני רוצה לסכם את הדיון, ראשית אני אפתח בנושא הזה של עלייה כערך

עודד פורר:  העלייה לארץ כמו שאמרתי משה, המסר הזה בעיניי הוא קריטי למשרד העלייה והקליטה, אני לא מקבל את הטענה שיש קשיי קליטה ואנחנו נחכה עד שנפתור את קשיי הקליטה, בינתיים יש קהילה יהודית שנמצאת במצוקה בגולה, ופה התפקיד שלנו להעלות אותם לארץ

עודד פורר:  קהילה לא גדולה, ודווקא בגלל שהיא לא גדולה, אין פה איזשהן מגבלות שמדינת ישראל לא יודעת להתמודד איתן, ולכן הקריאה שלי שוב, זה מה שאמרנו אז בדיון ואני אומר עוד פעם, תביאו החלטת ממשלה, תעלו את בני המנשה לישראל, ושבו בנים לגבולם

עודד פורר:  אין לי מעבר לזה עוד מה להוסיף

עודד פורר:       בהקשר של הסיוע, וכל מערכי הסיוע, הם צריכים להיבנות, והם צריכים להיבנות יחד והמדינה מתמודדת איתם, חלקם כבר הרבה מאוד שנים בארץ

עודד פורר:       לגבי החסמים בתעסוקה, קלאודיה, אחד, אני מבקש כמובן לקבל את הסדר יום הצפוי לוועדה של ה-8 באוקטובר

עודד פורר:  בנוסף אני מבקש לקבוע דיון בשבוע שלאחר מכן, הכנסת כבר חוזרת לפעילות, שיהיה דיון מעקב ששם אנחנו גם נקבל עדכון מהוועדה

עודד פורר:  הבקשה של וועדת העלייה והקליטה, שבוועדת המנכ"לים יידונו בנושא האחיות, בנושא רופאי השיניים, כי דיון המעקב שאנחנו נעשה יתמקד גם בזה

עודד פורר:  ופה אני אבקש נציגות בכירה של משרד הקליטה לנושא התעסוקה בעניין הזה, ואני מבקש גם נציגות בכירה ממשרד הבריאות

עודד פורר:  זה כבר משהו שבאמת קריטי

עודד פורר:       לגבי עידוד העלייה, ה-16 מיליון שקל לפרסום זה הרבה כסף, זה דרמטי במובנים האלה

עודד פורר:  אנחנו מבקשים להעביר לוועדה את היעדים והקריטריונים לגבי איך הולכים, לאן זה הולך, זה סכום מאוד מאוד משמעותי

שי פלבר: זה יהיה כמובן, רק אני אומר אדוני היו"ר, אחרי שנבחר את החברה ונעבוד איתה, נוכל להגיד לאיפה זה מחולק

שי פלבר:  זה עוד לא חולק, בסדר?      

עודד פורר: בסדר, אני מבקש גם להעביר את המסמכים לוועדה, כלומר את המכרז

עודד פורר:       לגבי החקירה, אני אומר את זה לנציגי הפרקליטות, אנחנו נמשיך לעקוב

עודד פורר:  אנחנו נעבור על זה, לא נאפשר לעניין הזה להתמסמס, כולל אלה הנוכחים מסביב שצריכים לבוא חשבון נוכח האלימות שהייתה שם

עודד פורר:      לבסוף אני אציין, אנחנו נקיים דיון בשבוע הבא, גם דיון שלא מהמניין, אישר לנו היושב-ראש, נוכח מצב הקהילה היהודית במרוקו אחרי רעידת האדמה

עודד פורר:  נבקש פה בסיוע של הסוכנות היהודית גם לשמוע מה נעשה שם, מה הקשיים, ואיפה משרדי הממשלה נרתמים

עודד פורר:  נוגע יותר לתפוצות, פחות לעלייה וקליטה, אבל גם בהקשר הזה אני מציין שיהיה טווח זמן מספיק בשביל להבין מה הצרכים שמדינת ישראל נדרשת שם לטובת סיוע לקהילה

עודד פורר:       תודה רבה, אני רוצה לאחל לכולם שנה טובה ושנה של עלייה ברוכה

עודד פורר:  שנה טובה, הישיבה נעולה